Meskiana döyüşü
Meskiana döyüşü — 698-ci ildə Şimali Afrikada Həsən ibn Numanın Əməvi qüvvələri ilə kraliça Dihyə arasında baş tutmuş döyüş. Tarixçi İbn İzarinin yazdıqlarına görə, Karfageni məhv etdikdən sonra Həsən ibn Numan bütün Afrikanın ən güclü başçısı haqqında sorğu-sual etmişdir. Ona bildirilmişdir ki, bütün bərbərlərin itaət etdiyi kraliça Dihyədir və onu məğlub etsə, bütün Məğribi təslim etməyə nail olacaq. 698-ci ildə Həsən ibn Numan Oresi ələ keçirməyə cəhd etmiş, lakin Dihyə tərəfindən məğlubiyyətə uğradılmış və Liviyaya geri çəkilməyə məcbur olmuşdur. Əməvi ordusu ağır itki vermiş və çoxlu sayda ərəb əsgəri əsir düşmüşdür. Bu qələbədən sonra kraliça Dihyə təxminən beş il ərzində bütün Məğribin mübahisəsiz hökmdarı olaraq qalmışdır.